**Lükő István:**

A remény pedagógiája

Környezetpedagógia

Komplexitás, szemléletek változásai a környezeti és a fenntarthatóságra nevelésben

*Publio, Hédervár, 2025.*

Tisztelt Hallgatóság!

Hozzászólásom célja az, hogy a neveléstudomány szempontjából mutassam be és értelmezzem az általam régóta ismert és tisztelt Lükő István professzor úr új, *A remény pedagógiája* című könyvét. Egy olyan, igen tartalmas, tematikáját és fejezetei műfaját tekintve sokrétű, ugyanakkor összességében koherens egészet alkotó kötetről van szó, amely betekintést nyújt egy kutató és tanár életművébe, láttatva azt, hogyan is formálódott, miként bontakozott ki gondolkodásmódja a címben jelzett, fontos témáról.

A könyvet kezünkbe véve, azonnal felmerülhet bennünk a kérdés: miért is van szükségünk ma, 2025-ben a „remény pedagógiájára”? Miért fontosak azok a törekvések, amelyek Lükő Istvánnak nem csupán ebben a könyvében, de egész, több évtizedes munkásságában is folyamatosan megjelentek? Mindannyian értjük, érezzük, hogy miért. Világszerte és hazánkban is több, neves szerző írt arról az elmúlt évtizedekben, hogy az emberiség nem jó úton jár, saját jövőjét ássa alá többek között a környezetről és technikai fejlődésről való gondolkodásmódjával, cselekedeteivel. A teljesség igénye nélkül itt csupán két szerzőt és művet említek: Konrad Lorenz már 1972-ben *A civilizált emberiség nyolc halálos bűne* címmel írt egy, később részleteiben saját maga által korrigált, és a korábbinál kissé derűlátóbb hangvételűre átfogalmazott munkát. Az azóta eltelt évtizedekben az általa felvetett problémák nem, hogy nem nyertek megoldást, hanem melléjük még újabbak is társultak. Félszáz év múltán, a közelmúltban kiadott, *Ökológia és ökonómia* című munkájában Lányi András meglehetősen borúlátóan így fogalmazott: „A tizenkilencedik század két hatalmas vállalkozást hagyott ránk örökül: az ember felszabadítását és a természet leigázását. Az első nem sikerült. A második sikerült: nyomorral és pusztulással fenyegeti a Föld minden lakóját.” Lükő István jól ismeri ezeket és más műveket, a régebbi és újabb kutatási eredményeket is a témáról, és nagyon fontosnak tartom, hogy könyvében az emberiség előtt álló kihívások, problémák megoldására a pedagógiába, a nevelésbe vetett hittel, optimizmussal igyekszik kimunkálni azt, amire nagyon találó módon használja a „remény pedagógiája” kifejezést.

Neveléstörténészként a kötet bemutatását egy általánosabb, magáról a neveléstudományról, annak fejlődéstörténetéről szóló bevezetéssel szeretném kezdeni. Ebben a körben közismert, hogy a nevelés tudománya a 18. századi német egyetemeken bontakozott ki, a teológia és a filozófia talaján szárba szökkenve, merítve azok ógörög-latin fogalomkészletéből, értékközpontú, normatív közelítési módjából. Azok a nevelési kérdések azonban, amelyek akkor és most is gondolkodásunk középpontjában állnak, már javarészt az ókori és középkori filozófusok, teológusok műveiben is megfogalmazásra kerültek. Számos, fontos mű született arról az elmúlt, nagyjából két és fél ezer évben, hogy ki az ember, hol van a helye a világban, szűkebb és tágabban vett környezetében, milyenné kell válni a nevelés során ahhoz, hogy az egyéni és a közösségi szempontból vett értékek, normák, az ezeket kiteljesítő, megfelelő viselkedési formák kialakuljanak és rögzüljenek. Hazánkban a pedagógiai modellek közül az egyik legújabb Bábosik István konstruktív életvezetést középpontba állító nevelésfilozófiája. Szerinte ez az életvezetési forma nélkülözhetetlen és pótolhatatlan az egyén és a társadalom fejlődéséhez. Lükő István könyve is azzal az igénnyel készült, hogy a lehető legkomplexebb módon adjon kapaszkodókat a sikeres neveléshez. Az, ahogyan számba veszi a környezeti nevelés gondolkodásbeli, szemléletbeli változásait, a környezetpedagógia céljait és létjogosultságát, annak érdekében történik, hogy a gyorsan változó tanulási környezetben, a technikai, természettudományos kihívások időszakában megtaláljuk a legsikeresebb pedagógiai modellt, mégpedig rendszerbe foglaltan.

Ha ennek a törekvésnek a történelmi gyökereit nézzük, tudjuk, hogy a pedagógiának a rendszerszerű kimunkálása csak a 19-20. századhoz köthető, ám a korábbi, nagy tudomány-rendszertanoknak már korábbi korszakokban is mindig volt pedagógiai tartalma és célja. A világról felhalmozott ismeretek gyűjtésével, rendszerezésével már a legelső, írást használó korai ókori kultúráknál találkozhatunk, jóllehet, ezek esetében a tudományok művelése és megismerése csak kevesek, a társadalmi hierarchia csúcsán álló személyek kiváltsága volt. Ennek szép szimbóluma, gyűjtőhelye volt évezredekkel ezelőtt a Ninivei Könyvtár vagy az Alexandriai Könyvtár és Muszeion. Maga az *enkükliosz paideia* (kerek vagy teljes nevelés) kifejezés – a görög Arisztotelész halála után merült fel először, és a szélesebb körök művelődési igényeit jelezte. Az ókori rómaiak voltak aztán azok, akik az *enkükliosz paideia* ágait tulajdonképpen rendszerezetten feldolgozták, *artes liberales* (szabad művészetek) néven megnevezve azokat. A középkori Európában számos szerző által részletes kifejtést nyertek a hét szabad művészet tárgyai, és szép számmal voltak olyan rendszerezési törekvések is, amelyek messze túlmutattak a 7 szabad művészet tárgykörén, és a világ minél teljesebb megismerése jegyében tárgyalták az összegyűjtött ismereteket, például a hispániai püspök, Sevillai Izidorus vagy a 12. században az európai tudományosság akkori egyik kiemelkedő iskolájában, a franciaországi Szent Viktor iskolában írott *Didascalion* című munka. Nagyot lépve a történelmi időben, ami a legutóbbi évtizedeket illeti, világszerte több, kifejezetten pedagógiai rendszertan is született, gondoljunk csak Robert Marzano, Howard Gardner, Gert Biesta munkásságára, vagy néhai honfitársunk, *A pedagógia új rendszere* címszavakban című könyvet jegyző Zsolnai Józsefre. Lükő István professzor úr ebben a könyvében leginkább Combs, a magyarok közül pedig Nagy József, Báthory Zoltán, Kiss Tamás, Mónus Ferenc, Benedek András és Kozma Tamás műveit említi: láthatóan mindegyiküktől jelentős inspirációt nyert saját környezetpedagógiai koncepciója kidolgozásához.

A most bemutatásra kerülő kötet, ahogyan már említettem, tematikai és műfaji értelemben is sokszínű fejezetekből áll, találhatunk közöttük tanulmányokat, kutatási jelentésekből vett részleteket, írásban megőrzött, eredetileg szóban elhangzott előadásokat. A monografikus igénnyel összefűzött részek számtalan, fajsúlyos fogalom definícióját, tartalmi fejlődését, tisztázását nyújtják, ezeket a szerző minden esetben több műből merítette, az árnyalatnyi eltéréseket is megmutató idézetekkel támasztotta alá, és ezeket összevetette, ütköztette egymással. Nagyon fontosnak tarthatjuk Lükő Istvánnak azt az igyekezetét, hogy a fenntarthatóságra nevelés, a környezetpedagógia, tágabban a neveléstudomány és a természettudományok együttesét is rendszer-szerűen mutassa be, jól láttatva, hogy az emberi személyiség kibontakoztatása, a nevelés és a képzés, az ember, a társadalom és a környezet kapcsolatai csakis rendszerben, kölcsönhatásaik minél alaposabb megismerésével értelmezhetők.

Ha abból a szempontból közelítünk Lükő tanár úr új kötetéhez, hogy abban a már említett, neveléstörténeti, didaktikai és (nevelés)filozófiai gondolatok mellett a pedagógiának még mely részdiszciplínáit találhatjuk meg, akkor kiemelhetjük a pedagógiai antropológiát, a mérés és értékelés területét, a tankönyv- és tanterv-kutatásokat, a digitális pedagógiát, az oktatástechnológiát és médiapedagógiát. Jó példa tehát ez a mű arra vonatkozóan, hogy hogyan lehet egy tudományterületet, jelen esetben a neveléstudományt tudatos írói-kutatói törekvéssel, átfogó módon művelni. A könyv ugyanakkor arra is jó példát nyújt, hogy miként lehet egymással kapcsolatba hozni, egymásra hatásaiban vizsgálni a különböző tudományokat, a pedagógiával együtt a kibernetikát, az ökológiát-humánökológiát, a szociológiát, a mérnöki területeket, kiemelten is ezek közül az erdészettudományi ismereteket.

Lükő István könyvének számos, a neveléstudomány területén túlmutató részlete és fejezete van, ezek jelentőségéről, tartalmáról más, felkért hozzászólók hamarosan elmondják majd a véleményüket. Saját ismertetésem végén szeretnék ismételten visszakanyarodni a mű főcímére, arra, hogy mi is a „remény pedagógiája”, és hogyan léphet ez a pesszimista, a szerző által „katasztrófapedagógiának” nevezett jelenség helyébe. A szerző minderről művében ezt írja: „Mit tehet az intézményes nevelés, az iskolán kívüli „nevelés” (oktatás), a tudatformálás a környezet állapotának, egészségünk megóvása, javítása érdekében? Lehet-e „reménykedni” valamiben? Lehet-e számítani az iskola, a nevelés, a személyiség formálása, fejlesztése terén?” Kérdéseire a választ sokrétűen, rendszerszemlélettel, a környezet- és erdőpedagógia területéről vett „jógyakorlatok” említésével adja meg. A reformpedagógiák nemzetközi szinten egyik legismertebb, világszerte nagy hatású gondolkodója, a brazil Paulo Freire 1992-ben ugyancsak *A remény pedagógiája* címmel írt (eredetileg portugál nyelven) egy fontos könyvet, amely a társadalmi igazságosságról, a jóléttől megfosztott nemzedékek nevelésének fontosságáról szólt. Lükő István professzor úr itt, most bemutatásra kerülő könyve más, de nem kisebb horderejű témát taglal, kapaszkodót nyújtva ahhoz, hogy miként lehet környezettudatosságra, az élőlények és élőhelyek, az egész bolygó védelmére, szeretetére és tiszteletére nevelni a felnövekvő generációkat. Freire könyve úgy nyújt világszerte felhasználható pedagógiai modellt, hogy közben visszatükrözi saját, szűkebb környezetének, a nagyon összetett, nagyon sokszínű Brazíliának a problémáit és ezek lehetséges megoldásait. Lükő István kötete a brazil szerző művéhez hasonlóan világszinten és nemzeti kereteink között is értelmezhető és használható, és összegzésként szeretném kiemelni, hogy ez a mű nem csupán az ő felkészültségét, az ő egész életművét és életfilozófiáját jeleníti meg, hanem, tágabban, dicséri azokat a pedagógiai és más tudományterületekhez kapcsolódó erőfeszítéseket és törekvéseket is, amelyek a Soproni Egyetemen és annak jogelőd intézményeiben bontakoztak ki és kerültek kimunkálásra. Így ez a könyv egyfajta esszenciája a soproni környezet- és erdőpedagógia műhelye gazdag eredményeinek, és a szerző úgy emeli meta-szintre és bárhol a világon értelmezhető tartalmúvá a saját modelljét, hogy az általa kibontott „remény pedagógiájának” dús lombú fáján a gyökerek és a levelek jó része soproni. Bemutatásom végén egyetemünk Jó szerencsét! köszöntése mellé így hát igazán indokoltnak tartom azt is hozzátenni, hogy Jó reménységet, a nevelés erejébe és a környezetpedagógiába vetett erős hitet kívánok minden kedves leendő olvasónak!

Sopron, 2025.06.06.

*Prof. Dr. Kéri Katalin, az MTA doktora, mb. intézetigazgató, egyetemi tanár,*

*Soproni Egyetem Benedek Elek Pedagógiai Kar*